Pastoor nou na grondwethof om vervolging te keerTimothy Omotoso tydens ‘n vorige hofverskyning. Foto: ANA. Die regspan van Timothy Omotoso, die pastoor wat teregstaan op talle seksuele aanklagte, gaan hulle nou tot die konstitusionele hof wend om die aanklagte teen hom teruggetrek te kry. Dit kom nadat die appèlhof Dinsdag Omotoso se aansoek om die aanklagte teen hom en medebeskuldigdes, Zukiswa Sitho en Lusando Sulani, terug te trek van die hand gewys het. Omotoso se regspan het die hof ook versoek om regter Mandela Makaula te dwing om hom aan die saak te onttrek, maar dié versoek is ook geweier. Die appèlhof het in sy uitspraak dit gestel dat daar geen vooruitsig vir sukses vir een van die twee aansoeke is nie. Tsepo Ndwalaza, streekswoordvoerder van die Nasionale Vervolgingsgesag (NVG), sê die NVG voel hy is reg bewys deur die uitspraak en is tevrede dat die verhoor weer kan voortgaan soos beplan. Die verhoor sal na verwagting op 4 Februarie voortgesit word. Omotoso staan tereg op 63 hoofaanklagte en 34 alternatiewe aanklagte, waaronder mensehandel, verkragting, seksuele aanranding, rampokkery en sameswering om ŉ ander persoon te help om ŉ seksuele misdaad te pleeg. Sulani en Sitho word daarvan beskuldig dat hulle meisies van oor die hele land gewerf het vir seksuele uitbuiting. Die 58-jarige TV-evangelis het na bewering meer as 30 meisies en vroue van verskeie takke van sy Jesus Dominion International Church gewerf en na ŉ huis in Umhlanga, KwaZulu-Natal, geneem waar hy hulle glo seksueel misbruik het.